Indvielse af Jehovas Vidners afdelingskontorer i Kirgisistan og Armenien
I HALVANDET år arbejdede lokale byggefrivillige sammen med brødre og søstre fra andre lande på et projekt med at renovere og udvide afdelingskontorets bygninger i Bisjkek, hovedstaden i Kirgisistan. Indvielsen fandt sted den 24. oktober 2015, kun en måned efter at byggeriet var afsluttet. Hele 3.000 tilhørere i 18 forskellige rigssale og 5 andre steder kunne glæde sig over at lytte til programmet. Stephen Lett fra Det Styrende Råd holdt indvielsestalen med temaet “Tjen Jehova af et helt hjerte”. Dagen efter kunne størstedelen af forkynderne i landet følge med i et trosstyrkende og opmuntrende program.
Afdelingskontoret i Kirgisistan
Lørdag den 14. maj 2016 var der 6.435 der overværede indvielsen af Afdelingskontoret i Armenien samt en stævnehal og lokaler til Skolen for Kristne Forkyndere. Afdelingskontoret fylder 6 etager i en flot 18-etages beboelsesejendom. Foredragene kom blandt andet ind på Jehovas Vidners historie i Armenien. Arbejdet begyndte med armeniere der immigrerede til USA i begyndelsen af det 20. århundrede, og derefter i selve Armenien i midten af 1970’erne, mens landet stadig var en del af Sovjetunionen. I nyere tid blev organisationen juridisk indregistreret og afdelingskontoret blev oprettet. Mange af de tilstedeværende havde aldrig forestillet sig at de skulle komme til at opleve så fantastiske resultater. Dagens højdepunkt var da tilhørerne med stor begejstring svarede ja da David Splane fra Det Styrende Råd spurgte om de ønskede at indvi bygningerne til Jehova.
Øverst: Indvielse af Afdelingskontoret i Armenien
I midten: Brødre og søstre ved det særlige program
Nederst: Traditionel armensk dans i løbet af aftenen